จับตา “ลีสซิ่ง” วิ่งรับ “ธปท.” คุมเบ็ดเสร็จเช่าซื้อ ลุ้นดอกเบี้ยยืดหยุ่น คิดตามความเสี่ยง
ครม. เคาะมอบอำนาจแบงก์ชาติเข้าควบคุมธุรกิจลีสซิ่ง ทั้งรถยนต์ รถจักรยานยนต์ทั้งหมด มีผลหลังประกาศในราชกิจจานุเบกษาภายใน 90 วัน จับตาดอกเบี้ยใหม่ยืดหยุ่นขึ้น คิดตามความเสี่ยงผู้ขอสินเชื่อ โบรกมองเป็นบวกกับหุ้นลีสซิ่ง SAWAD HENG SAK TK TIDLOR
ครม. เคาะมอบอำนาจแบงก์ชาติเข้าควบคุมธุรกิจลีสซิ่ง จับตาดอกเบี้ยใหม่ยืดหยุ่นขึ้น คิดตามความเสี่ยง โบรกมองบวกกับหุ้นลีสซิ่ง SAWAD HENG SAK TK TIDLOR
8 มี.ค. 2566

นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า คณะรัฐมนตรีวานนี้ (7 มี.ค.66) มีมติเห็นชอบให้ธนาคารแห่งประเทศไทย หรือ ธปท. กำหนดแนวทางกำกับดูแลธุรกิจการให้เช่าซื้อและการให้เช่าแบบลีสซิ่งรถยนต์และรถจักรยานยนต์ รวมถึงขยายอายุมาตรการสนับสนุนการให้สินเชื่อแก่ผู้ประกอบธุรกิจ ระยะเวลา 1 ปี
ด้านนายกรภัทร วรเชษฐ์ ผู้อำนวยการฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) มองว่าประเด็นดังกล่าว เป็น “กลาง” ถึง “บวกเล็กน้อย” ต่อหุ้นกลุ่มลีสซิ่ง โดยกรณีการกำหนดอัตราดอกเบี้ยนั้น อาจมีความยืดหยุ่นขึ้น หรือคิดตามอัตราความเสี่ยงของผู้ขอสินเชื่อ เช่น สินเชื่อรถจักรยานยนต์ใหม่ของสำนักงานคณะกรรมการคุ้มครองผู้บริโภค หรือ “สคบ.” ที่กำหนดให้ไว้ไม่เกิน 23% ซึ่งในกรณีนี้หากใครมีความเสี่ยงสูง อาจจะถูกคิดเกินจากอัตรานี้ก็ได้ หรือหากใครมีความเสี่ยงต่ำ ก็จะคิดตามอัตราขั้นต่ำ
โดยสอดคล้องกับความเห็นของ นายเทิดศักดิ์ ทวีธีระธรรม รองกรรมการผู้อำนวยการ บริษัทหลักทรัพย์ เอเซีย พลัส จำกัด (มหาชน) มองว่าเมื่อธุรกิจเข้ามาอยู่ในความควบคุมของแบงก์ชาติทั้งหมด จะทำให้โอกาสเกิดหนี้เสียลดต่ำลง จากความเข้มงวดการปล่อยสินเชื่อ ดังนั้นจึงมีมุมมองเป็น “กลาง” ถึง “บวกเล็กน้อย” เช่นกัน โดยให้ความสนใจต่อ บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD, บริษัท เฮงลิสซิ่ง แอนด์ แคปปิตอล จำกัด (มหาชน) หรือ HENG, บริษัท ศักดิ์สยามลิสซิ่ง จำกัด (มหาชน) หรือ SAK, บริษัท ฐิติกร จำกัด (มหาชน) หรือ TK และ บริษัท เงินติดล้อ จำกัด (มหาชน) หรือ TIDLOR